अस्थिरताले देश र व्यवस्थालाई अप्ठ्यारो नपरोस् भनेर प्रधानमन्त्रीलाई सजग गराएको छु : राष्ट्रपति
राष्ट्रपति रामचन्द्र पौडेलले वर्तमान संविधान र संघीय लोकतान्त्रिक गणतन्त्रलाई बचाउन आफू निष्ठापूर्वक लागिरहने स्पष्ट पारेका छन् । शुक्रबार जनज्योति क्याम्पस भिमादको १६ औं वार्षिकोत्सव तथा नवनिर्मित भवन उद्घाटन समारोहलाई सम्बोधन गर्दै उनले संघीय लोकतान्त्रिक गणतन्त्रलाई बचाउन आफू निष्ठापूर्वक लागिरहेको बताए । 
तनहुँ — राष्ट्रपति रामचन्द्र पौडेलले वर्तमान संविधान र संघीय लोकतान्त्रिक गणतन्त्रलाई बचाउन आफू निष्ठापूर्वक लागिरहने स्पष्ट पारेका छन् । शुक्रबार जनज्योति क्याम्पस भिमादको १६ औं वार्षिकोत्सव तथा नवनिर्मित भवन उद्घाटन समारोहलाई सम्बोधन गर्दै उनले संघीय लोकतान्त्रिक गणतन्त्रलाई बचाउन आफू निष्ठापूर्वक लागिरहेको बताए । ‘राजनीतिक अस्थिरताको श्रृङखलाले यो देश र व्यवस्थालाई अप्ठ्यारो नहोस् भन्ने मेरो चिन्ता हो,' राष्ट्रपति पौडेलले प्रधानमन्त्रीलाई समेत त्यसबारे आग्रह गरेको सुनाउँदै भने, 'तपाइहरूको राजनीतिमा मेरो भन्नु केही छैन । तर राजनीतिक अस्थिरताले देश र व्यवस्थालाई अप्ठ्यारो नहोस् भन्ने मेरो चिन्ता हो भनेर प्रधानमन्त्रीलाई भनेको छु । उहाँले तपाई र म रहेसम्म केही हुँदैन भन्नुभएको छ ।'उनले जनताले आफूलाई देश र यो व्यवस्था बचाउने जिम्मा दिएको भन्दै यो संविधान, देश र संघीय लोकतान्त्रिक गणतन्त्र बचाउन आफू पूर्ण निष्ठापूर्वक निरन्तर लागिरहने बताए । राष्ट्रपति पौडेलले विकासको कुरा रोकेर कानुनको कुरा गर्न नहुनेतर्फ न्यायक्षेत्रको ध्यानाकर्षण गराए । 'विकासको काम रोकेर कानुनको कुरा नगरौँ, न्याय पनि जनताको पक्षमा हुनुपर्छ । यो मेरो सुझाव र सल्लाह हो,' उनले भने । राष्ट्रपति पौडेलले देश विकासको मेरुदण्डको रुपमा रहेको शिक्षा क्षेत्रमा पर्याप्त बजेट, भौतिक पूर्वाधार र प्रविधिको व्यवस्था, तालिमप्राप्त दक्ष शिक्षक र व्यवस्थापकीय सुव्यवस्थाको सुनिश्चितता गर्न आवश्यक रहेको धारणा व्यक्त गरे । उनले त्यसको लागि एउटा राष्ट्रिय दृष्टिकोण र स्पष्ट, पारदर्शी, वस्तुनिष्ठ समयानुकुल शिक्षा नीति जरुरी रहेको बताए । 